Na podlagi 7. člena Zakona o športu (Uradni list RS, št. 22/98), Nacionalnega programa športa v Republiki Sloveniji (Uradni list RS, št. 24/00, popr. 31/00), Pravilnika o vrednotenju programa športa v občini Loški Potok, ki se sofinancirajo iz proračunskih sredstev (Uradni list RS, št. 101/05, sprememba 10/09) je občinski svet občine Loški Potok na svoji 14. redni seji dne 20. 12. 2012 sprejel

**LETNI PROGRAM ŠPORTA**

**V OBČINI LOŠKI POTOK ZA LETI 2013 in 2014**

**UVOD**

Šport je pomembna dejavnost družbe, izraz njene dinamike in del splošne kulture, ki bogati kakovost življenja posameznika. Ljudje se ukvarjajo s športom na osnovi interesa prostovoljno. Z njim se lahko ukvarjajo neorganizirano, lahko pa se združujejo v društvih ali drugih športnih organizacijah.

Z Letnim programom športa so določeni programi športa, ki bodo v letih 2013 in 2014 sofinancirani iz občinskega proračuna, obseg in vrsta dejavnosti, potrebnih za uresničevanje tega programa ter obseg sredstev, ki se v ta namen zagotovijo v občinskem proračunu. Občina bo financirala predvsem programe športa otrok in mladine, športno rekreacijo in stroške športnih prireditev, pa tudi investicije v športno infrastrukturo.

Z javnim razpisom za financiranje programov športa v občini Loški Potok za leto 2013 in leto 2014 bo zagotovljena možnost prijave vsem zainteresiranim izvajalcem in enakopravnost izvajalcev. Javni razpis bo občinska uprava objavila v začetku leta v občinskem glasilu Odmevi.

**IZHODIŠČA IN USMERITVE**

Upoštevajoč izhodišča nacionalne strategija razvoja športa v občini Loški Potok v letih 2013 in 2014 izpostavljamo naslednje usmeritve:

* posebno pozornost bomo posvetili interesnim in tekmovalnim programom za otroke in mladino z namenom spodbujanja kakovostno preživljanje prostega časa in preventivno delovati v smislu preprečevanja sociopatoloških pojavov (alkohol, kriminal, mamila)
* skušali bomo doseči maksimalno dostopnost različnih programov športa vsem občanom in s tem maksimalno izkoriščenost javnih športnih objektov
* zagotavljali bomo dostopnost različnih športnih programov v sodelovanju s športnimi društvi, klubi in osnovno šolo
* s sofinanciranjem športnih prireditev bomo spodbujali promocijo športa in turizma v občini
* podpirali bomo investicije in investicijsko vzdrževanje športnih objektov ter nakup športne opreme za šolo in vrtec

**OBSEG SREDSTEV**

Občina Loški Potok bo iz proračuna za leti 2013 in 2014 za programe športa zagotovila sredstva v višini 7.300,00 EUR v posameznem letu in sicer za naslednje vsebine:

**OBSEG IN VRSTA DEJAVNOSTI ZA SOFINANCIRANJE**

V skladu z Nacionalnim programom športa v RS in pravilnikom obsega Letni program športa v občini naslednje vsebine:



1. **ŠPORTNA VZGOJA OTROK IN MLADINE – proračunska postavka 18019**
	1. **Športna vzgoja predšolskih otrok**

Predšolsko obdobje obsega čas od otrokovega rojstva do sprejema v šolo. Aktivnost otroka v prvih letih življenja je podlaga za kasnejše gibalne dejavnosti, hkrati pa vpliva na razvoj njegovih spoznavnih procesov, socialni in emocionalni razvoj. Zato moramo v tem obdobju poskrbeti za optimalen razvoj gibalnih sposobnosti, sistematično posredovati osnovna gibalna znanja, z ustreznimi vsebinami in oblikami športne vzgoje pa spodbuditi otrokovo aktivnost in ustvarjalnost in omogočiti razvoj njegove osebnosti. Programi morajo po kakovosti in obsegu zadovoljevati otrokovo dnevno potrebo po gibanju, igri in sprostitvi, sistematično pa moramo vplivati tudi na zdravje predšolskih otrok. Za športno dejavnost predšolskih otrok se bo financiralo programe »Zlati sonček, Naučimo se plavati, Ciciban planinec« in ostale športne dejavnosti v vrtcu.

**Ocenjena vrednost programov je 600,00 EUR**

* 1. **Interesna športna vzgoja šoloobveznih otrok**

Interesna športna vzgoja šoloobveznih otrok je dejavnost otrok od 6. do 15. leta starosti, ki so prostovoljno vključeni v športne programe. Za interesno športno dejavnost šoloobveznih otrok se bo financiralo programe »Zlati sonček, Naučimo se plavati, Krpan, šolska športna tekmovanja in ostale športne dejavnosti oziroma programe.

**Ocenjena vrednost programov je 800,00 EUR**

* 1. **Športna vzgoja otrok in mladine, usmerjene v kakovostni in vrhunski šport**

Športna vzgoja v tem obdobju pomeni temeljito pripravo otrok in mladine na športno uspešnost. V programe kakovostnega športa sodijo priprave in tekmovanja ekip in posameznikov, ki nimajo objektivnih, organizacijskih in materialnih možnosti za vključitev v programe vrhunskega športa in ki jih program športne rekreacije ne zadovoljuje več, so pa pomemben razvoja športa. V to kategorijo sodijo tako posamezniki kot tudi ekipe. Financirala se bo predvsem otroke in mladino, ki aktivno trenira in tekmuje v klubih v rokometu in malem nogometu, pa tudi posameznike v individualnih panogah.

**Ocenjena vrednost programov je 1.100,00 EUR**

1. **ŠPORTNA REKREACIJA – proračunska postavka 18020**

Cilji športne rekreacije odraslih so ohranjati in izboljševati celostni zdravstveni status, humanizirati človekovo življenje, zmanjševati negativne posledice današnjega načina življenja in dela, preprečevati upadanje splošne vitalnosti človeka ter s temi motivi pritegniti čim večje število ljudi v redne oblike dejavnosti. Pri tem gre za aktivno, koristno in prijetno izpolnjevanje dnevnega, tedenskega in letnega prostega časa. Sredstva za programe se društvom razdelijo na podlagi javnega razpisa za programe, ki vključujejo širše skupine rekreativcev oziroma udeležencev programa.

**Ocenjena vrednost programov je 1.000,00 EUR.**

1. **ŠPORTNE PRIREDITVE – proračunska postavka 18021**

V skladu z razpoložljivimi sredstvi se sofinancirajo športne prireditve, ki imajo po svoji vsebini širši (javni) pomen in so organizirane na območju občine Loški Potok ter imajo promocijski učinek za šport in turizem. Sem sodijo tudi mednarodne prireditve, ki so tiste, na katerih sodelujejo tudi predstavniki iz sosednje države. Na prireditvah mora biti poskrbljeno za strokovno vodenje prireditev in poskrbljeno za varnost vseh udeležencev. Sredstva za prireditve se razdelijo na podlagi javnega razpisa.

**Ocenjena vrednost programov je 3.800,00 EUR.**

**DRUGE DOLOČBE**

Sredstva za sofinanciranje dejavnosti izvajalcev Letnega programa športa (športna društva, šola,…) se razdelijo v celoti na podlagi javnega razpisa, ki se objavi v lokalnem časopisu in prijav izvajalcev na ta razpis. Občina lahko zmanjša ali ukine dodeljena sredstva tistim izvajalcem, pri katerih se na osnovi letnega poročila ali izvedenega nadzora ugotovi, da niso izpolnili vseh obveznosti iz pogodbe o sofinanciranju.

**VELJAVNOST IN UPORABA**

Letni program športa za leti 2013 in 2014 v Občini Loški Potok velja od 01. 01. 2013 dalje, objavi pa se na spletni strani občine Loški Potok.

Številka:\_\_\_\_\_\_\_\_\_\_\_\_\_ Župan:

 Janez Novak, ing.